Peter Blake
Peter Blake, 1948-2001, newzealandsk sejlsportsmand. Fra 1970'erne gjorde han sig bemærket med en række fremtrædende præstationer, bl.a. ved at vinde Fastnet Race i 1979 og Sydney-Hobart Race året efter. 1973-90 deltog han i Whitbread Round the World Race, i 1990 som vinder, og i 1994 satte han ny rekord for nonstop-jordomsejling med tiden 74 d 22 h 17 m 22 s, hvorved han vandt Jules Verne Trophy. I 1995 og 2000 vandt han America's Cup. Blake besøgte som miljøambassadør for FN i 2001 Amazonflodens delta, hvor han blev dræbt af pirater.